Hoeveel swakker kan dit gaan?`n Nuwe Bok-laagtepunt (Foto: woligovabe.xlx.pl) Nog `n skok, nog `n lae hou tussen die bene, maar die Suid-Afrikaanse rugbybase is tjoepstil. Ek weet nie eens of daar `n veertjie verroer sal word wanneer Wêreldrugby later vandag sy ranglyste bekend maak nie, maar dit sal die sooibrand net vererger. Die Bokke, nadat hulle Saterdag in Brisbane met 23-17 deur die Wallabies geklop is, skuif af na die VIERDE posisie. Die Wallabies, wat voor Saterdag ses toetse in`n ry verloor het, wat as die swakste van alle tye bestempel word, sal bo die Bokke inskuif. `n Wallaby-span wat voor die toets 177 punte in vanjaar se vyf toetse afgestaan het (gemiddeld 35 punte per toets), `n Wallabyspan wat in `n kalenderjaar 386 punte in 15 toetse afgestaan het. Word wakker mense, dis nie net Nick Mallett, Naas Botha, Jake White, Graham Henry en Laurie Mains wat so sê nie, dis al wat ‘n Bok-ondersteuner is wat rugby nog op die hart dra, wat ook so voel. Maar wie in die wandelgange sal pa daarvoor staan. Mark Alexander? Thelo Wakefield? Jurie Roux? Kom ons ontleed die Bokke se agteruitgang, die langspeelplaat wat vashaak en nou gebreek is. Slae in die eerste toets in Junie teen Ierland (sesde op die ranglys en met CJ Stander in die stort nadat hy afgejaag is). Die rooi ligte begin flikker, maar wag maar. Slae in Salta teen Argentinië (sewende op die ranglys). Al hoe meer stemme gaan op, maar wie steur hulle daaraan? Slae teen die swakste Australiese span van alle tye (wat nou bo jou op die ranglys inskuif). Ses gespeel, drie gewen, drie verloor (almal teen sogenaamde swakker spanne). Punte vir: 137. Punte teen: 142. Ná ses toetse is dit steeds onseker hoe Allister Coetzee-hulle sal speel. Ná ses toetse word die sewende speler wat oorsee speel (Willem Alberts), nader getrek om die beseringskrisis op te los. Ná elkeen van die ses toetse, dieselfde refrein: ons dissipline moet verbeter. Geen skopafrigter by die span nie, `n agterlynafrigter wat by Robbie Fleck kers moet gaan opsteek, `n verdedigingsafrigter wat driekwart van die ondersteuners nie ken nie. Nou lê die All Blacks Saterdag in Christchurch en wag. Sal iemand van Saru dán na ons luister?